钦定古今图书集成/明伦汇编/皇极典/第239卷 > 《宋徽宗雪江归棹图题跋》董其昌
## 钦定古今图书集成/明伦汇编/皇极典/第239卷 > 《宋徽宗雪江归棹图题跋》董其昌

宣和主人写生花鸟，时出殿上捉刀，虽著瘦金小玺，
真赝相错，十不一真。至于山水，惟见此卷。观其行笔
布置，所谓“云峰石色，迥出天机，笔意纵横，参乎造化”
者，是右丞本色，宋时安得其匹也？余妄意当时天府
收贮，维画尚伙。或徽庙借名而楚公曲笔，君臣间自
相唱和，而翰墨一段，簸弄未可知耳。王元美兄弟藏
为世宝，虽权相迹之不得，季白得之若过溪上。吴氏
出右丞《雪霁》长卷相质，便知余言不谬。二卷足称雌
雄双剑瑞生，莫生嗔妒否。戊午夏五董其昌题。